ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/1404 ΤΗΣ ΕΠΙΤΡΟΠΗΣ

της 16ης Αυγούστου 2022

για την τροποποίηση του εκτελεστικού κανονισμού (ΕΕ) 2018/2019 όσον αφορά ορισμένα φυτά προς φύτευση του είδους Lonicera L., καταγωγής Τουρκίας και ορισμένα φυτά προς φύτευση του είδους Malus domestica, καταγωγής Μολδαβίας

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 πρώτο εδάφιο,

Εκτιμώντας τα ακόλουθα:

(1) Ο εκτελεστικός κανονισμός (ΕΕ) 2018/2019 της Επιτροπής (2) θεσπίζει, βάσει προκαταρκτικής εκτίμησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.

(2) Ο εκτελεστικός κανονισμός (ΕΕ) 2018/2018 της Επιτροπής (3) θεσπίζει ειδικούς κανόνες σχετικά με τη διαδικασία που πρέπει να ακολουθείται για τη διενέργεια της εκτίμησης κινδύνου που αναφέρεται στο άρθρο 42 παράγραφος 4 του κανονισμού (ΕΕ) 2016/2031 για φυτά, φυτικά προϊόντα και άλλα αντικείμενα υψηλού κινδύνου.

(3) Κατόπιν προκαταρκτικής αξιολόγησης, 34 γένη και ένα είδος φυτών προς φύτευση, καταγόμενα από τρίτες χώρες, συμπεριλήφθηκαν στο παράρτημα του εκτελεστικού κανονισμού (ΕΕ) 2018/2019 ως φυτά υψηλού κινδύνου. Σ’ αυτά συμπεριλαμβάνονται τα γένη Lonicera L. και Malus Mill.

(4) Στις 27 Νοεμβρίου 2019 η Τουρκία υπέβαλε στην Επιτροπή αίτηση για εξαγωγή στην Ένωση έρριζων φυτών προς φύτευση σε γλάστρες, ηλικίας δύο έως τεσσάρων ετών, των ειδών Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens και Lonicera tatarica (στο εξής: συγκεκριμένα είδη Lonicera). Η εν λόγω αίτηση υποστηρίχθηκε από τον σχετικό τεχνικό φάκελο.

(5) Στις 25 Νοεμβρίου 2021 η Ευρωπαϊκή Αρχή για την Ασφάλεια των Τροφίμων (στο εξής: Αρχή) εξέδωσε επιστημονική γνώμη σχετικά με την εκτίμηση κινδύνου για εμπορεύματα φυτών προς φύτευση σε γλάστρες των συγκεκριμένων ειδών Lonicera από την Τουρκία (4). Η εν λόγω επιστημονική γνώμη καλύπτει την εκτίμηση κινδύνου για τα φυτά προς φύτευση σε γλάστρες, ηλικίας έως τεσσάρων ετών, των συγκεκριμένων ειδών Lonicera. Η Αρχή προσδιόρισε τους Lopholeucaspis japonica, Meloidogyne chitwoodi και Bemisia tabaci (ευρωπαϊκοί πληθυσμοί) ως επιβλαβείς οργανισμούς σχετικούς με τα εν λόγω φυτά προς φύτευση, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε την πιθανότητα απουσίας αυτών των επιβλαβών οργανισμών από τα εν λόγω φυτά. Οι Lopholeucaspis japonica και Meloidogyne chitwoodi περιλαμβάνονται στο παράρτημα II του εκτελεστικού κανονισμού (ΕΕ) 2019/2072 της Επιτροπής (5) ως ενωσιακοί επιβλαβείς οργανισμοί καραντίνας, ενώ ο Bemisia tabaci (ευρωπαικοί πληθυσμοί) είναι επιβλαβής οργανισμός καραντίνας στις προστατευόμενες ζώνες σύμφωνα με το παράρτημα III του εν λόγω εκτελεστικού κανονισμού.

(6) Στις 4 Μαρτίου 2020 η Μολδαβία υπέβαλε στην Επιτροπή αίτηση για εξαγωγή στην Ένωση γυμνόριζων εμβολιασμένων φυτών προς φύτευση, ηλικίας ενός έως τριών ετών, του είδους Malus domestica, τα οποία είναι σε λήθαργο και χωρίς φύλλα. Η εν λόγω αίτηση υποστηρίχθηκε από τον σχετικό τεχνικό φάκελο.

(7) Στις 22 Φεβρουαρίου 2022 η Αρχή εξέδωσε επιστημονική γνώμη σχετικά με την εκτίμηση κινδύνου για εμπορεύματα εμβολιασμένων φυτών προς φύτευση του είδους Malus domestica από τη Μολδαβία (6). Η Αρχή προσδιόρισε τον Xiphinema rivesi (μη ευρωπαϊκοί πληθυσμοί) ως επιβλαβή οργανισμό σχετικό με τα εν λόγω φυτά προς φύτευση, αξιολόγησε τα μέτρα μετριασμού του κινδύνου που περιγράφονται στον φάκελο για τον εν λόγω επιβλαβή οργανισμό και εκτίμησε την πιθανότητα απουσίας αυτού του επιβλαβούς οργανισμού από τα εν λόγω φυτά. Ο Xiphinema rivesi (μη ευρωπαϊκοί πληθυσμοί) είναι ενωσιακός επιβλαβής οργανισμός καραντίνας σύμφωνα με το παράρτημα II του εκτελεστικού κανονισμού (ΕΕ) 2019/2072.

(8) Με βάση τις εν λόγω γνώμες, ο φυτοϋγειονομικός κίνδυνος από την είσοδο στην Ένωση έρριζων φυτών προς φύτευση σε καλλιεργητικό υπόστρωμα, έως τεσσάρων ετών, των ειδών Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens και Lonicera tatarica, καταγωγής Τουρκίας και γυμνόριζων, εμβολισμένων φυτών προς φύτευση, σε λήθαργο, χωρίς φύλλα, έως τριών ετών του είδους Malus domestica καταγωγής Μολδαβίας, είναι αποδεκτός υπό την προϋπόθεση της συμμόρφωσης με τις αντίστοιχες ειδικές απαιτήσεις εισαγωγής που καθορίζονται στο παράρτημα VII του εκτελεστικού κανονισμού (ΕΕ) 2019/2072.

(9) Κατά συνέπεια, τα εν λόγω φυτά προς φύτευση δεν θα πρέπει πλέον να θεωρούνται φυτά υψηλού κινδύνου και θα πρέπει να διαγραφούν από τον κατάλογο των φυτών, φυτικών προϊόντων και άλλων αντικειμένων υψηλού κινδύνου στο παράρτημα του εκτελεστικού κανονισμού (ΕΕ) 2018/2019.

(10) Επομένως, ο εκτελεστικός κανονισμός (ΕΕ) 2018/2019 θα πρέπει να τροποποιηθεί αναλόγως.

(11) Λαμβανομένης υπόψη της επεμβατικής φύσης του Lonicera japonica απαιτείται περαιτέρω εκτίμηση κινδύνου για τον προσδιορισμό των επιπτώσεών του στη βιοποικιλότητα της Ένωσης. Ως εκ τούτου, οι εισαγωγές στην Ένωση φυτών προς φύτευση του είδους Lonicera japonica από όλες τις τρίτες χώρες θα πρέπει να εξακολουθήσουν να απαγορεύονται έως ότου διενεργηθεί η εν λόγω εκτίμηση κινδύνου.

(12) Για να υπάρξει συμμόρφωση με τις υποχρεώσεις που υπέχει η Ένωση βάσει της συμφωνίας του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (7), η εισαγωγή των συγκεκριμένων ειδών Lonicera L., εκτός του Lonicera japonica, καταγωγής Τουρκίας και γυμνόριζων εμβολιασμένων φυτών προς φύτευση, σε λήθαργο, χωρίς φύλλα, ηλικίας έως τριών ετών, του είδους Malus domestica, καταγωγής Μολδαβίας, θα πρέπει να ξαναρχίσει το συντομότερο δυνατόν. Επομένως, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Το παράρτημα του εκτελεστικού κανονισμού (ΕΕ) 2018/2019 τροποποιείται σύμφωνα με το παράρτημα του παρόντος κανονισμού.

Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Αυγούστου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).

(3) Εκτελεστικός κανονισμός (ΕΕ) 2018/2018 της Επιτροπής, της 18ης Δεκεμβρίου 2018, για τον καθορισμό ειδικών κανόνων όσον αφορά τη διαδικασία που πρέπει να ακολουθείται για τη διενέργεια εκτίμησης κινδύνου για φυτά, φυτικά προϊόντα και άλλα αντικείμενα υψηλού κινδύνου κατά την έννοια του άρθρου 42 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου (ΕΕ L 323 της 19.12.2018, σ. 7).

(4) EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2022. Scientific report on the commodity risk assessment of specific species of Lonicera potted plants from Turkey (Επιστημονική έκθεση σχετικά με την εκτίμηση κινδύνου για εμπορεύματα φυτών προς φύτευση σε γλάστρες των συγκεκριμένων ειδών Lonicera από την Τουρκία). EFSA Journal 2022·20(1):7014, 56 σ. https://doi.org/10.2903/j.efsa.2022.7014.

(5) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(6) EFSA PLH Panel (EFSA Panel on Plant Health — Ομάδα της EFSA για την υγεία των φυτών), 2022. Scientific Opinion on the commodity risk assessment of grafted plants of Malus domestica from Moldova (Επιστημονική γνώμη σχετικά με την εκτίμηση κινδύνου για εμπορεύματα εμβολιασμένων φυτών του είδους Malus domestica από τη Μολδαβία). EFSA Journal 2022·20(3):7021, 39 σ. https://doi.org/10.2903/j.efsa.2022.7201.

(7) Συμφωνία για την εφαρμογή μέτρων υγειονομικής και φυτοϋγειονομικής προστασίας (Συμφωνία ΥΦΠ) (εγκρίθηκε στις 15 Απριλίου 1994 και τέθηκε σε ισχύ την 1η Ιανουαρίου 1995· UNTS, τόμος 1867, σ. 493) Παγκόσμιος Οργανισμός Εμπορίου, https://www.wto.org/english/tratop_e/sps_e/spsagr_e.htm.